Kaapstad-polisiemanne vas oor poging tot moord, dwelmmiddels(Foto: SA Polisie) ŉ Konstabel en ŉ sersant sal na verwagting Maandag in twee afsonderlike howe in Kaapstad verskyn ná hulle op verskillende aanklagte in hegtenis geneem is. Die 26-jarige konstabel van Kleinvlei-polisiestasie is Vrydag in hegtenis geneem op aanklag dat hy ŉ vrou in 2020 geskiet het, ŉ staatsvoertuig sonder toestemming bestuur het en intimidasie van ŉ polisiebeampte, het brig. Novela Potelwa, woordvoerder van die polisie, gesê. Hy sal in die Blue Downs-hof verskyn. ŉ 31-jarige sersant van Elsiesrivier-polisie is Vrydag by sy huis in Belhar in hegtenis geneem op aanklag dat hy dwelmmiddels aan gevangenes in die hof en polisieselle verskaf het. Hy sal in die hof in Goodwood-verskyn. Potelwa het gesê die inhegtenisnemings is deel van pogings om korrupte elemente in die SAPD uit te roei.